Source: https://e-justice.europa.eu/content_ordinary_courts-18-fi-mt.do?init=true
Timestamp: 2020-01-23 16:59:56+00:00
Document Index: 2241936

Matched Legal Cases: ['qorti ', 'Qorti ', 'qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Qrati ordinarji - Finlandja
il-Malti ----- il-Bulgaru l-Ispanjol iċ-Ċek id-Daniż il-Ġermaniż l-Estonjan il-Grieg l-Ingliż il-Franċiż Kroat it-Taljan il-Latvjan il-Litwan l-Ungeriż l-Olandiż il-Pollakk il-Portugiż ir-Rumen is-Slovakk is-Sloven l-Isvediż
Hawnhekk tista' tara verżjoni tradotta awtomatikament ta' dan il-kontenut. Jekk jogħġbok innota li din hi pprovduta biss għal finijiet kuntestwali. Is-sid ta’ din il-paġna ma jaċċetta ebda responsabbiltà jew obbligazzjoni fir-rigward tal-kwalità ta’ dan it-test tradott b'mod awtomatiku. il-Malti ----- il-Bulgaru l-Ispanjol iċ-Ċek id-Daniż il-Ġermaniż l-Estonjan il-Grieg l-Ingliż il-Franċiż Kroat it-Taljan il-Latvjan il-Litwan l-Ungeriż l-Olandiż il-Pollakk il-Portugiż ir-Rumen is-Slovakk is-Sloven l-Isvediż
Din it-taqsima tagħtik informazzjoni dwar l-organizzazzjoni tal-qrati ordinarji fil-Finlandja.
Wieħed jista’ jaqsam il-qrati tal-ġustizzja fil-Finlandja fi qrati ġenerali għal kwistjonijiet ċivili u kriminali, qrati amministrattivi għal deċiżjonijiet amministrattivi u qrati speċjali.
It-terminu “qrati ġenerali” jirreferi għal qrati li l-kompetenza tagħhom hija waħda ġenerali. Fi kliem ieħor, huma jieħdu ħsieb kawżi legali li ma tqiegħdux taħt ir-responsabbiltà ta’ xi qorti oħra tal-ġustizzja. Il-qrati ġenerali huma:
il-Qrati Distrettwali (käräjäoikeus/tingsrätt) (bħalissa 51, li fl-2010 se jonqsu għal 27)
il-Qrati tal-Appell (hovioikeus, hovrätt, 6)
il-Qorti Suprema (Korkein oikeus/ Högsta domstolen)
Il-qrati amministrattivi ġenerali huma l-qrati amministrattivi (hallinto-oikeus/förvaltningsdomstol, 8). L-ogħla qorti amministrattiva hija l-Qorti Amministrattiva Suprema (Korkein hallinto-oikeus/Högsta förvaltningsdomstolen).
Il-qrati lokali jew distrettwali jagħmluha ta’ qrati ġenerali tal-prim’istanza. Huma jieħdu ħsieb il-kawżi ċivili u kriminali u l-kwistjonijiet marbuta ma’ rahnijiet (taxxi fuq il-proprjetà) u mas-sjieda tal-proprjetà immobbli (l-ipoteki u r-reġistrazzjoni tad-drittijiet għall-proprjetà). Bħalissa hemm 51 qorti ta’ din ix-xorta fil-Finlandja, u jvarjaw ferm fid-daqs. L-ikbar waħda għandha madwar 80 imħallef u staff totali ta’ madwar 250 persuna, inklużi s-segretarji tal-uffiċċji, il-marixxalli u l-avukati żgħażagħ li qed jitħarrġu fil-proċedimenti tal-qrati. L-iċken qrati għandhom żewġ imħallfin permanenti u madwar għaxar impjegati taċ-Ċivil oħrajn.
Id-dispożizzjonjiet li jirregolaw l-operazzjonijiet u l-amministrazzjoni ta’ dawn il-qrati jistgħu jinstabu fl-Att dwar il-Qrati Distrettwali u fid-digriet li jakkumpanjah, fl-ordnijiet permanenti rilevanti, u fir-regoli u fl-istruzzjonijiet iktar speċifiċi li jirriżultaw mill-istatut. Skont il-liġi, l-imħallef prinċipali f’qorti tal-prim’istanza huwa anki l-kap amministrattiv ta’ dak l-uffiċċju.
Qorti distrettwali jkollha wkoll membri popolari u li jipparteċipaw primarjament fil-proċedimenti kriminali. Il-membri popolari jintgħażlu mill-kunsilli muniċipali. Il-Ministeru tal-Ġustizzja jikkonferma n-numru tal-membri popolari li għandhom jintgħażlu mill-muniċipalitajiet. Ir-remunerazzjoni tagħhom titħallas mill-fondi tal-Istat.
Proċedura fil-qrati distrettwali
F’qorti distrettwali, kawża ċivili tkun maqsuma f’żewġ stadji: preparazzjoni preliminari u seduta prinċipali. Il-preparazzjoni preliminari tibda bis-sottomissjonijiet bil-miktub tal-partijiet. Numru ta’ kawżi – dawk marbuta mal-ġbir tad-djun – diġà jkunu solvuti f’din il-fażi. Il-preparazzjoni tkompli b’mod orali, b’imħallef jippresjedi s-seduta.
Jekk il-kawża ma tistax tiġi solvuta f’dan l-istadju, tiġi skedata seduta prinċipali separata. Hawnhekk il-kompożizzjoni tal-qorti distrettwali tkun jew b’imħallef wieħed jew bi tliet imħallfin, ħlief fil-kawżi li jikkonċernaw il-liġi tal-familja, fejn il-qorti tkun komposta minn imħallef wieħed biss. Il-proċedimenti jkunu kemm jista’ jkun kontinwi.
Fil-kawżi kriminali, il-kompożizzjoni tal-qorti distrettwali tvarja skont ir-reat inkwistjoni. Il-kawżi ta’ reati żgħar jinstemgħu minn imħallef wieħed, u r-reati iktar serji jinstemgħu minn bord ta’ mħallef wieħed u ta’ tliet membri popolari.
Il-proċedura kriminali ssegwi l-istess prinċipji bħal fil-kawżi ċivili. Il-qorti tista’ tistaqsi lill-akkużat biex jagħmel dikjarazzjoni tal-ħtija jew l-innoċenza tiegħu qabel is-seduta prinċipali. Il-proċedura hija waħda orali u s-sentenza tkun ibbażata fuq iċ-ċirkustanzi fattwali li l-partijiet ikunu personalment ġabu għall-attenzjoni tal-qorti. L-evidenza kollha tinstema’ fis-seduta prinċipali. Għal darb’oħra l-proċedimenti jkunu kemm jista’ jkun kontinwi. Il-kompożizzjoni tal-qorti ma tistax tinbidel waqt li tkun għaddejja s-seduta prinċipali.
Jekk il-qorti ma tilħaqx kunsens dwar is-sentenza, jittieħed vot. Kull membru tal-bord ikollu vot individwali. Meta ma tintlaħaqx maġġoranza f’kawża ċivili, l-imħallef jagħti l-opinjoni finali tiegħu; f’kawża kriminali, tirbaħ l-iktar alternattiva ħanina.
Is-sentenza ta’ qorti distrettwali tindika kif il-kawża ġiet solvuta u tinkludi dikjarazzjoni ta’ mottivi. Fil-parti l-kbira, is-sentenza tingħata lill-partijiet immedjatament wara li tiġi konkluża s-seduta prinċipali. F’kawżi estensivi jew b’xi mod ikkumplikati, is-sentenza però tista’ ddum ma tingħata, imma dan il-perjodu m’għandux jaqbeż il-ġimagħtejn u s-sentenza tingħata bil-miktub mir-reġistru tal-qorti.
Il-Finlandja għandha sitt qrati tal-appell. Bħala qrati superjuri, dawn jittrattaw appelli u petizzjonijiet dwar id-deċiżjonijiet tal-qrati distrettwali. F’ċerti każijiet, il-qrati tal-appell jagħmluha wkoll ta’ qrati tal-prim’istanza: eż. għad-denunzja ta’ mħallef ta’ qorti inferjuri jew ta’ impjegati taċ-Ċivil imlaħħqin.
Il-qrati tal-appell huma wkoll responsabbli għas-superviżjoni tal-applikazzjoni tal-liġi fil-qrati distrettwali, u għal ċerti kwistjonijiet li għandhom x’jaqsmu mal-amministrazzjoni ġudizzjarja. B’mod partikolari, kwistjoni amministrattiva minnhom teħtieġ li tinħareġ opinjoni lill-kumitat ta’ għażla ġudizzjarja rigward l-applikanti li japplikaw għall-kariga ta’ mħallef ta’ qorti distrettwali jew ta’ qorti tal-appell. Id-dikjarazzjoni tal-opinjoni ssir mill-kumitat tal-qorti tal-appell inkarigat minn din ir-responsabbiltà. Il-president (prim’imħallef) tal-qorti tal-appell huwa responsabbli mill-operazzjonijiet u mill-effiċjenza tagħha.
Il-qorti tal-appell hija maqsuma f’diviżjonijiet immexxija minn imħallef anzjan li jaħdem flimkien ma’ mħallfin oħrajn. Il-kwistjonijiet normalment jiġu ttrattati minn sezzjoni tal-qorti tal-appell li tikkonsisti minn tliet imħallfin.
Proċedura fil-qorti tal-appell
Sa April 1998, il-proċedimenti fil-Qorti tal-Appell kienu primarjament bil-miktub. F’tali proċedimenti, il-kawżi kienu ttrattati u solvuti wara preżentazzjoni bbażata fuq evidenza bil-miktub li tkun tressqet quddiem il-qorti. Ir-riforma tal-proċedimenti legali tal-qrati tal-appell żiedet in-numru tas-seduti orali. L-evalwaturi u s-segretarji anzjani tal-qorti issa jwettqu l-funzjoni ta’ uffiċjal li jippreżenta (referendarju).
Il-Qorti Suprema tinsab fuq l-ogħla livell ta’ appell. Bħall-qorti tal-appell, il-Qorti Suprema hija maqsuma f’sezzjonijiet li, biex ikunu legalment kompetenti, iridu jkunu jikkonsistu f’ħames membri.
Biex tirrinvija kawża quddiem il-Qorti Suprema, il-parti interessata jew ikkonċernata trid tapplika għal awtorizzazzjoni biex tippreżenta appell minn sentenza ta’ qorti. Meta tirċievi din il-petizzjoni, il-Qorti Suprema teżamina jekk tistax tagħti awtorizzazzjoni biex jiġi ppreżentat appell f’dan il-każ partikolari. Il-kwistjoni tiġi kkunsidrata minn bord ta’ żewġ jew tliet persuni. L-awtorizzazzjoni biex jitressaq appell tista’ tingħata biss għar-raġunijiet stipulati mil-liġi.
Sa mill-1980, il-Qorti Suprema saret istituzzjoni li tistabbilixxi l-preċedenti. Fil-prattika, kawża li tkun ġiet solvuta mill-Qorti Suprema tistabbilixxi regola legali li trid tiġi segwita mill-qrati l-oħra f’kawżi simili. Ma hija meħtieġa l-ebda awtorizzazzjoni biex jitressaq appell f’kawżi fejn qorti tal-appell tkun għamlitha ta’ qorti tal-prim’istanza.
L-operazzjonijiet tal-Qorti Suprema huma ppreseduti mill-president tagħha. Il-membri tal-Qorti Suprema jissejħu mħallfin tal-Qorti Suprema. Is-segretarju ġenerali, l-assistenti segretarji ġenerali, is-segretarji ġudizzjarji ta’ grad inferjuri jew dawk ta’ grad superjuri lkoll jistgħu jagħmluha ta’ uffiċjali li jippreżentaw (referendarji).
Minbarra li tieħu ħsieb il-kwistjonijiet statutorji, il-Qorti Suprema taħtar imħallfin f’pożizzjonijiet temporanji għal sena jew iktar. Il-Qorti Suprema tikkummenta wkoll dwar il-leġiżlazzjoni proposta u dwar il-petizzjonijiet għal klemenza li jintbagħtu lill-President tal-Finlandja.
Il-proċedura fil-Qorti Suprema ġeneralment tkun bil-miktub. Però, jista’ jkun hemm seduti orali jekk dan jitqies li jkun meħtieġ.
L-isem u l-URL tal-bażi tad-dejta
Sit Elettroniku Ġudizzjarju tal-Qrati Finlandiżi
Is- Sit Elettroniku Ġudizzjarju tal-Qrati Finlandiżi jinkludi informazzjoni dwar is-sistema ġudizzjarja tal-Finlandja. Dan huwa one-stop portal għal dawk li jfittxu informazzjoni dwar il-qrati, il-prosekuturi, il-marixxalli, l-uffiċċji tal-għajnuna legali u korpi pubbliċi oħrajn li jieħdu ħsieb l-amministrazzjoni tal-ġustizzja fil-Finlandja.
Is-sit jinkludi, pereżempju, l-iktar ġurisprudenza reċenti mill-qrati tal-appell u mill-qrati amministrattivi